raskauden jälkeen arkistot - My project is me
minä, perhearki, pohdintoja, Yleinen
Tänään, aivan odottamatta kuulin kysymyksen vatsaani koskien: Miksi ihmeessä se on niin iso? Helppoon kysymykseen on toki olemassa myös helppo vastaus – lähes vastasyntynyt pienokainen. En voi kuitenkaan valehdella ja väittää etten olisi kysymystä pyöritellyt itsekin mielessäni, joskin hieman toisenlaisella tavalla kuin siellä ruudun äärellä ehkä nyt ajatellaan. En oleta tai odotakaan että minulla olisi tässä vaiheessa pyykkilautavatsa, eihän minulla ollut sellaista ennen raskauttakaan mutta se hoikka olo, joka synnytystä seuraavina päivinä oli, on täysin kadonnut.
Vatsa kasvaa ensin yhdeksän kuukautta eikä se tietenkään hetkessä katoa. Tiedän hyvin etten ole kuitenkaan hullummassa kunnossa näin vastikään lapsen saaneeksi enkä siis valita lainkaan mutta ihmettelen vain minne se hoikka olo tosiaan on kadonnut. Ja miksi ihmeessä se on kadonnut. Joku, joka on koskaan elänyt painonvaihteluiden kanssa tietää mistä puhun kun sanon että turpea olo tuntuu kasvoissa asti (vaikkei turpea siis olisikaan).
Kysymyksen esitti esikoiseni ja ilmeisesti kysymys jäi vaivaamaan mieltä sillä siihen palattiin vielä uudestaan useita tunteja myöhemmin toteamuksella: ”Ehkä sieltä tulee vielä toinen vauva”. Sanovat että totuus tulee lasten suusta mutta eikait se nyt niin iso sentään ole…
Avainsanat: laihtuminen lasten suusta lihominen raskauden jälkeen vatsa